*Benedek Elek Általános Iskola, Hegyközcsatár, Románia*

Molnar Júlia \_\_\_Szitakötő folyóirat 41.

**Óravázlat**

**Osztály:**III-IV

**Téma:**Búth Emília: Megy a gőzös

**Óratípus:** Ismeretközlő óra, vers feldolgozása drámapedagógiai eszközökkel

**Segédeszközök:**földgömb, térkép, szókártyák, hangulatjelek

**Célok, feladatok:**a vers megszerettetése, szövegértési készség fejlesztése, kommunikációs készség fejlesztése, szókincs bővítése, érzelmi intelligencia fejlesztése, tantárgyak közötti kapcsolat, fantázia fejlesztése

 **Ráhangolódás**

Az órát a *Mit visz a hajó V betűvel?* Című játékkal kezdjük, mikor is a gyerekeknek V hanggal kezdődő szavakat kell mondaniuk. A felsorolt szavakat egy diák a táblára írja. Miután közösen összegyűjtöttük a szavakat, a táblán csupán a közlekedési eszközök (vonat, vagon) maradnak fenn.

**Tantárgyak közötti kapcsolatok**

A gyerekeket egy kis fantázia utazásra invitáljuk a *Ha volna egy* *kisvonatom, elutaznék…*című játékkal*.*Megkérjük őket, hogy az utazással kapcsolatos vágyaikat hangosítsák ki, és mondják el, hová mennének el szívesen. A következő kérdésekre is válaszolhatnak: Kivel utaznátok? Miért épp oda? Az asztalra előzőleg egy földgömböt és egy térképet is kikésztünk, majd együtt megkeressük az említett helyeket, megnevezzük azon földrészeket, ahol azok megtalálhatóak.

**Jóslás**

Mindenki álmodozik utazásról, különböző közlekedési eszközökkel – így van ezzel Búth Emília is. A költőnő egy kis gőzösről fantáziál, amelyen az ember utazgathat. A táblára ismét összegyűjtjük azoknak a helyeknek a nevét, ahová a diákok szerint a költőnő szívesen eljutna.

**Versfelolvasása**

Közösen elolvassuk a verset, melyből kiderül, hová mehetne el a gőzös, mit lehetne vele megnézni. Feladatul adjuk, hogy a gyerekek a versben húzzák alá a megfelelő helyeket.

**Szövegelemzés**

A diákoknak a szövegben meg kell keresniük, majd le kell írniuk saját füzetjükbe a rímelő szópárokat! Az alábbi kérdésekre is választ várunk: Hol járt a költőnő a gőzössel? Milyennek képzelik el ezt a járművet? Mit tehet az utazás után?

**Mire gondoltam? ACTIVITY**

Előzőleg szókártyákra közlekedési eszközöket írunk fel (autó, autóbusz, hajó, repülőgép, vonat, villamos, metró, léggömb, tengeralattjáró, űrhajó, stb.). További 3 szókártyára az alábbi fogalmak kerültek: mutogatás, rajzolás, körülírás. A gyerekek kihúznak egy közlekedési eszközt jelölő kártyát, majd a másik kártyacsomagból is választanak, amelyből kiderül, milyen módon kell megoldaniuk a feladatot.

*Mutogatás* – a diáknak némajátékkal kell elmutogatnia a kihúzott közlekedési eszköz kinézetét, tulajdonságait, hogyan utazunk vele.

*Rajzolás* – a diáknak le kell rajzolnia a közlekedési eszközt.

*Körülírás* – a diáknak verbálisan kell körül írnia, a kihúzott szó minden tulajdonságát elmondhatja, csupán a kártyára írt szót kell elkerülnie.

A gyerekeknek egy-egy percük van, hogy elmutogassák, illetve kitalálják a kiválasztott közlekedési eszközöket.

**Illusztrálás**

A tanulók párban dolgoznak. Minden pár válasszon ki egy versszakot és rajzban ábrázolja, amit majd egy közösen bemutató lapra helyezünk.

**Értékelés**

Az óra legvégén nem feledkezünk meg az értékelésről, illetve a diákok dicséretéről. Közösen megbeszéljük, kinek mi tetszett az órában.